Баран — бок абадран  
*Беларуская народная казка  
ў апрацоўцы Міхася Пазнякова*

Жыў-быў дзед, а ў таго дзеда быў баран. Ды такі наравісты, непаслухмяны, што людзі пачалі скардзіцца. I надумаў дзед зарэзаць свайго барана. Але не ўдалося яму зарэзаць, толькі крыху бок абадраў барану. Вырваўся той з рук, уцёк у лес і схаваўся ў лісінай нары.

Прыйшла лісіца ў сваю нару, а там нехта сядзіць. Спалохалася яна і дрыготкім голасам пытаецца:

— Хто ў мой дом забраўся?

А баран ёй адказвае:

— Я баран — бок абадран, чатыры нагі, два рагі. Як дам табе рагамі, паляціш кверху нагамі.

Пабегла перапалоханая лісіца да ваўка:

— Кумок ты мой дарагі, выручай з бяды! Нехта забраўся ў маю нару і пагражае. Хадзем паглядзі, хто гэта.

Згадзіўся воўк дапамагчы лісе. Пайшоў, усунуў галаву ў нару і нюхае. Потым пытаецца:

— Хто там? Ану вылазь!

— Я тут, баран — бок абадран, чатыры нагі, два рагі. Як дам табе рагамі, паляціш кверху нагамі.

Спалохаўся воўк і ўцёк. Пайшлі яны з лісіцай да мядзведзя, пачалі яго прасіць:

— Мядзведзечка, цар наш магутны, дапамажы нам у бядзе, паглядзі, хто ў лісінай нары сядзіць.

Згадзіўся мядзведзь дапамагчы. Прыйшлі яны да нары, ён і пытаецца:

— Хто там? Вылазь, пакуль жывы!

А баран яму адказвае:

— Я баран — бок абадран, чатыры нагі, два рагі. Як дам табе рагамі, паляціш кверху нагамі.

Спалохаўся мядзведзь і наўцёкі. Ідуць яны ўтраіх па лесе, а з палянкі пчолка ляціць. Звярнуліся да яе:

— Пчолка, руплівіца, дапамажы нам. Паглядзі, калі ласка, хто ў лісінай нары сядзіць.

— Добра, — згадзілася пчолка.

Прыляцела яна да нары і пытаецца:

— Хто там? Пакажыся! А баран ёй адказвае:

— Я баран — бок абадран, чатыры нагі, два рагі. Як дам табе рагамі, паляціш кверху нагамі.

А пчолка ўляцела ў нару, села на барана ды як уджаліць яго ў абадраны бок. Выскачыў баран і з усіх ног наўцёкі, толькі яго і бачылі.